આ માટે પ્રથમ પગલું તેમણે સંતોના આચાર-વ્યવહાર અને વિચાર માટે ભર્યું. તેઓએ પોતાના ત્યાગી શિષ્યોને આ જ હેતુથી બ્રહ્મચારીઓમાં આદર્શ બનાવ્યા અને ત્યાગાશ્રમીઓની શુદ્ધ પરંપરાનો આરંભ કર્યો. સાધુ ભક્તિના નામે ક્યારેય અસંયમનો માર્ગ લઈને ભ્રષ્ટ ન થાય એ માટે તેમણે સાધુઓની નિયમમર્યાદા ખૂબ કડક, મજબૂત અને ચોક્કસ બનાવી. જાણીતા ચિંતક અને સંપ્રદાયના અભ્યાસી કિશોરલાલ મશરૂવાલા નોંધે છે કે શ્રી સહજાનંદ સ્વામી પોતાના શિષ્યોને કસવામાં અતિશય કડક હતા. જેણે એમને પોતાના કરી માન્યા તેનામાં અણુમાત્ર કસર ન રહેવા દેવી એ એમનું પણ હતું. ('શ્રી સહજાનંદ સ્વામી અથવા સ્વામિનારાયણ સંપ્રદાય' - કિશોરલાલ મશરૂવાળા, પૃ. ૪૦-૪૧ તથા વચ. ગ.મ. ૪૫)